3 'groot name' op Man United se wenslysie | Netwerk24
Harry Kane, Jadon Sancho en Raphael Varane is op Manchester United se wenslysie.
Ná tuisnederlae teen Leicester City en Liverpool wag daar nog harde werk op die Rooi Duiwels om tweede in die Engelse Premierliga te eindig.
Volgens die Daily Express word daar reeds agter die skerms gewerk om drie groot aanwinste te bekom.
Harry Kane, doelskieter van Tottenham Hotspur, is glo op Manchester United se inkopielys. Foto: Getty Images
Kane, superster-doelskieter van Tottenham Hotspur, is glo boaan United se wenslys.
Die komende seisoen bied waarskynlik United se beste kans tot nog toe om vir Kane 'n kontrak te bewerkstellig. Hy is glo onseker of hy by Spurs wil bly en die Covid-19-pandemie se invloed op die spel se finansies kan beteken dat hy minder sal kos as wat onder gewone omstandighede die geval sou wees. Die oordraggeld behoort egter ver oor die £100 miljoen (R1,99 miljard) te wees.
Sky Sports berig dat die 28-jarige Kane sy klub reeds in kennis gestel het dat hy elders wil gaan speel.
Kane het hierdie seisoen al 32 doele vir Spurs aangeteken en word alom as een van die voorste doelskieters ter wêreld gereken.
Hy is glo ontevrede oor die gebrek aan vordering by Spurs en hy wil reeds voordat die Europese Kampioenskapstoernooi op 11 Junie begin 'n nuwe klub vind. Daar is nog drie jaar van sy kontrak met Spurs oor.
Al wat Spurs tans sê, is dat hy met twee wedstryde oor in sy seisoen nie kommentaar gaan lewer nie. Hy kan nog kwalifiseer om in die Europaliga-reeks te speel.
"Ons gaan nie kommentaar lewer nie. Ons fokus is om die seisoen só goed as moontlik af te sluit. Dis waar almal se fokus behoort te wees," het 'n woordvoerder gesê.
Volgens die Express beplan United om 'n aanbod van £64,6 miljoen (R1,28 miljard) aan die Duitse klub Borussia Dortmund vir Sancho se dienste te maak.
Varane, wat vir Real Madrid speel, is glo in United se visier om sy verdedigende spel op te knap. Daar's net 13 maande van sy kontrak met Real oor en daar word verwag dat hy rondom £60 miljoen (R1,19 miljard) sal kos. – TeamTalk, Sportredaksie